google/wiki40b huggingface dataset:
חותם (ארגון)

חותם - יהדות על סדר היום הוא ארגון ישראלי הפועל "במטרה להשיב את היהדות למרכז סדר היום הציבורי". באמצעות דפי עמדה, פרסומים, קמפיינים, הצעות לחקיקה ותוכניות פעולה הארגון מגיב או יוזם מהלכים הנוגעים לסוגיות על סדר היום בכנסת ובשיח הציבורי בישראל, בתחומי רפואה, כלכלה, משפט, טכנולוגיה, חברה, חקלאות, משפחה ועוד. הארגון מזוהה עם הזרם ה"חרד"לי" בציונות הדתית.
נשיא הארגון הוא הרב יעקב אריאל. מנכ"ל הארגון הוא הרב עמיטל בראלי, נכדו של הרב משה צבי נריה.
הארגון הוקם ב-2013 בשם "פורום חותם" (חברה, תורה ומשפט), כגוף המאגד מכונים תורניים מן הציונות הדתית, בהם מכון התורה והארץ, מכון צומת, מכון פוע"ה, מכון שלזינגר, מכון משפט לעם, מכון משפטי ארץ, מכון בידך, ארגון כושרות, מכון הליכות עם ישראל ומכון כת"ר. ב-2016 שינה הפורום את שמו ל"ארגון חותם" והפך לארגון עצמאי, הפועל לעיתים תוך שיתוף פעולה עם חלק מהמכונים. ראשי המכונים חברים בהנהגה התורנית של הארגון.
הארגון מתנגד לגיוס נשים דתיות לצה"ל. הוא מציע לצעירות דתיות ליווי וסיוע משפטי כדי שיקבלו פטור מצה"ל וישרתו במסגרת השירות הלאומי. סרטון שפרסם הארגון בנושא זה עורר סערה.
הארגון עסק בהשפעה של "הקרן החדשה לישראל" על החברה הדתית והחרדית, ופרסם חוברות המפרטות את דרכי הפעולה של הקרן בניסיונה להשפיע על החברה החרדית והציונות הדתית, ואת פעולותיה נגד תנועת חב"ד. באוגוסט 2018 פתח הארגון בקמפיין שבו קרא לדתיים לאומיים להתנתק מארגונים ואישים דתיים שנתמכו על ידי הקרן החדשה לישראל, בהם שי פירון, הרב בנימין לאו, נאמני תורה ועבודה, מבוי סתום, פורום קולך ומרכז יעקב הרצוג, בטענה שדרכם מנסה הקרן לשנות את זהותה היהודית של המדינה ולהפוך את מדינת ישראל למדינת כל אזרחיה. הקמפיין, ובעיקר סרטון סאטירי שפורסם במסגרתו, עורר סערה. מושאי הקמפיין ומבקרים נוספים טענו לאי-דיוקים בסרטון ומחו נגדו.
יוסף ישועה

ביוגרפיה

ישועה גדל בתל אביב. הוא שיחק כדורגל בגימנסיה העברית "הרצליה" בתל אביב ולאחר פציעה בשתי רגליו החל לשחק טניס שולחן במועדון מכבי הצפון תל אביב.
בשנת 1958 זכה ישועה לראשונה באליפות ישראל בטניס שולחן. לאחר מכן הוא נסע לשנה ללמוד בווינה. בשנים 1960 ו-1961 זכה שוב בתואר אליפות ישראל בטניס שולחן.

אלוף המכביה

בתחרויות טניס השולחן של המכביה השמינית שנערכו בשנת 1969 זכה ישועה בשתי מדליות זהב, לאחר ניצחון במשחק הגמר 2-3 על ג'ף אינגבר מבריטניה אלוף המכביות החמישית והשישית ובטורניר זוגות ביחד עם יוסף שיפמן לאחר ניצחון במשחק הגמר על ברנרד בוקרט מארצות הברית וטום פולצק מאוסטרליה 0-2.

חייו האישיים

ישועה היה נשוי לקלודין, שחקנית נבחרת ישראל בטניס שולחן ואב ולבת. עבד כרוקח והתנשא לגובה של 1.91 מטר. נוסף לכך, אימן טניס שולחן בקבוצת מכבי הצפון תל אביב ואת נבחרת ישראל ושימש כמזכיר איגוד טניס השולחן בישראל.

הנצחה

גביע המדינה לגברים על שם יוסף ישועה.
הנרי לסקאו

ביוגרפיה

לסקאו נולד בברלין בירת גרמניה, ושם החל את פעילותו הספורטיבית בריצות למרחקים ארוכים. עליית הנאצים לשלטון הביאה להגירתו לארצות הברית בשנת 1938, שם התגייס לצבא ולחם במלחמת העולם השנייה. משפחתו נספתה בשואה. ב-1946, לאחר שהשתחרר מהצבא, שב לפעילות ספורטיבית והתמחה בהליכה תחרותית. בין השנים 1947 - 1957 הוא זכה ב-42 תארים לאומיים והיה בלתי מנוצח בארצות הברית, במשך 9 שנים. בשנת 1950 קבע שיא עולמי בהליכת מיל, של 6.19,2 דקות.
באולימפיאדת לונדון (1948) ובאולימפיאדת הלסינקי (1952) השתתף לסקאו בתחרות ל-10 ק"מ הליכה אך ניפסל. באולימפיאדת מלבורן (1956) הוא סיים במקום 12 בתחרות ל-20 ק"מ הליכה בתוצאה של 1:38:46.8 שעות. 
במשחקים הפאן-אמריקאיים הראשונים שנערכו בבואנוס איירס שבארגנטינה בשנת 1951 זכה לסקאו במדליית זהב בתחרות ל-10 ק"מ הליכה. 
לסקאו זכה 4 פעמים במדליות זהב במכביות, החל מהמכביה השלישית. במכביה של 1961 הוא לא השתתף, אולם במכביה של 1965, בהיותו בן 48 שב וזכה במדלית זהב בהליכה של 3000מ'.
לסקאו היה מנהל בחברה לייצור מכשירים אלקטרוניים.
ב-7 במאי 2000 נפטר לסקאו בקוקונט קריק שבפלורידה.
ניקולה וויצ'יץ'

קריירה

וויצ'יץ' גדל בקבוצת הנוער של ספליט, ועבר בעונת 1995/1996 אל הקבוצה הבוגרת. ב-2001 עבר אל מכבי תל אביב. בעונה זו מספר הזרים החתומים בקבוצה היה מעבר למכסה המותרת בליגת העל בישראל, כאשר תפקיד הסנטר הפותח יועד לשחקן הזר חוסיין בשוק ואילו נייט האפמן חזר במפתיע למכבי לאחר שלא הצליח לחתום בקבוצת NBA. עקב זאת, וויצ'יץ' הושאל לווילרבאן הצרפתית והיה אחד מן הגורמים לזכייתה ההיסטורית באליפות לאחר 21 שנים. בעונת 2002/2003 חזר למכבי ושיחק שם עד 2008. וויצ'יץ' זכה עם מכבי ב-2 גביעי יורוליג ב-2003/2004 וב-2004/2005 .
בתקופה בה היה שחקן פעיל, נחשב וויצ'יץ' לשחקן מצטיין בראיית והבנת המשחק, במיוחד ביחס לעמדה בה הוא שיחק. אספקט נוסף של המשחק בו התבלט וויצ'יץ', ביחס לעמדה בה הוא שיחק, וגם ביחס לגובהו, הוא אחוזי הקליעה מטווח 3 הנקודות. יש המייחסים עובדה זו לכך שבשנים בהן שיחק בקבוצת הנוער של ספליט, קרואטיה הייתה חלק מיוגוסלביה, בה היה נהוג ללמד את כל השחקנים לקלוע מטווח 3 הנקודות.
וויצ'יץ' הוא השחקן הראשון ביורוליג שהשיג טריפל דאבל; הוא עשה זאת במשחק נגד פרוקום סופוט, במשחק בו קלע 11 נקודות, קלט 12 ריבאונדים ומסר 11 אסיסטים. בעונת 2006/2007 הפך וויצ'יץ' לשחקן היחיד בתולדות היורוליג שקבע שני טריפל דאבל כאשר הציג במשחק מול אולימפיה לובליאנה הסלובנית מספרים של 27 נקודות, 10 אסיסטים ו-10 ריבאונדים. במשך 12 שנים היה זה הטריפל דאבל היחיד בהיסטוריית היורוליג, עד שב-2019 קבע ניק קלאת'ס שני בתולדות המפעל.
בקיץ שבין עונות 2005/2006 ל-2006/2007 היו שמועות על-כך שניקולה יעבור ל-NBA או לקבוצה אחרת באירופה, אולם הוא החליט לחדש את החוזה עם מכבי תל אביב והמשיך לשחק בה עונה חמישית ברציפות.
בעונות 2006/7-2004/5 נבחר לחמישיית העונה ביורוליג.
בטקס שנערך ב-28 בפברואר 2008 לציון 50 שנה להיווסדות המפעלים האירופאים בכדורסל קיבל וויצ'יץ' אות הוקרה מטעם היורוליג כאחד מ-13 הסמלים הגדולים של מכבי תל אביב בכל הזמנים.
ב-30 במאי 2008, כיממה לאחר ההפסד להפועל חולון במשחק האליפות, שוחרר ניקולה וויצ'יץ' ממכבי תל אביב לאחר ויתורה של ההנהלה על מימוש האופציה לעוד שנה. וויצ'יץ' שיחק 6 עונות במדי מכבי תל אביב, איתה זכה ב-5 אליפויות, 4 גביעים ו-2 גביעי יורוליג.
ב-16 ביוני 2008 חתם וויצ'יץ' במועדון הפאר היווני אולימפיאקוס.
ב-4 באוקטובר 2008 נערך טקס ומשחק פרידה מוויצ'יץ' בהיכל הספורט ביד אליהו בו שיחקה מכבי תל אביב נגד קבוצתו החדשה של וויצ'יץ'. מכבי תל אביב הפסידה 80-77 לאחר הארכה במשחק בו וויצ'יץ' קלע 11 נקודות. קודם המשחק, בטקס הפרידה, הועלתה גופייתו של וויצ'יץ' לתקרת ההיכל.
ב-10 ביוני 2010 שוחרר וויצ'יץ' מאולימפיאקוס, ובאוקטובר 2010 חתם בקבוצת אפס פילזן מליגת העל הטורקית.
בקיץ 2011 חתם בקבוצת נעוריו ק.ק ספליט כשחקן וכמנהל מקצועי.
בקיץ 2013 פרש ממשחק פעיל ועזב את תפקידו כמנהל מקצועי בקבוצה ומונה לתפקיד המנהל המקצועי של מכבי תל אביב. בעונתו הראשונה זכתה מכבי בגביע היורוליג, באליפות ליגת העל ובגביע המדינה, בעונות הבאות נכשלה הקבוצה לזכות באליפות ליגת העל הישראלית במשך שלוש עונות ברציפות.
Dance with the One That Brought You

רקע וכתיבה

השיר נכתב על ידי סם הוגין וגרטשן פטרס והופק על ידי הרולד שד ונוארו וילסון. השיר בדומה ל-"What Made You Say That", הוא שיר בסגנון הקאנטרי. בנוסף לכך, זכה השיר להצלחה נאה במצעדי הקאנטרי של ארצות הברית.
במצעד ה-RPM של קנדה הצליח השיר להגיע אל המקום ה-77.

וידאו קליפ

הווידאו קליפ המלא שיצא עבור השיר בוים על ידי שון פן וצולם בלוס אנג'לס שבארצות הברית. הקליפ צולם ב-2 במאי 1993 ופורסם ב-24 במאי באותה השנה. הקליפ מצולם במועדון לילה בו מנגנים ושרים שירים בסגנון הקאנטרי. בקליפ ניתן לראות את טוויין ואת בן הזוג שלה.
נכון ל-31 באוגוסט 2019, מונה הצפיות של הקליפ עומד על כ-8.5 מיליון צפיות.
מעושרות

עונה שלישית

העונה השלישית עלתה לשידור ב-22 במאי 2014. בעונה זו לא משתתפות המעושרות הקודמות, אלא מעושרות חדשות ומעושר חדש - לכן מותגה כ"מעושרות החדשות".
דבל

מלחמת לבנון השנייה

במהלך מלחמת לבנון השנייה הכפר ננטש ותושביו ברחו.
בכפר וסביבתו התנהלו חילופי אש כבדים בין כוחות צה"ל לחזבאללה, אחד מהאירועים הקשים הזכורים מהקרבות בדבל הוא פגיעת טיל נגד טנקים במבנה בו שהו חיילי צה"ל, באירוע זה נהרגו תשעה חיילי גדוד החבלה של עוצבת האש וכמעט 30 נפצעו.
כתוצאה מהלחימה נפגעו התשתיות בדבל והסביבה ומבנים רבים ניזוקו.
לגולנד

לגולנד (באנגלית: Legoland) היא רשת של פארקי שעשועים, שמתמקדים כולם בעיקר בצעצוע הלגו. הם אינם בבעלות מלאה של קבוצת לגו עצמה, אלא הם בבעלות ומופעלים על ידי חברת הפארקים הבריטית Merlin Entertainments.
פארק לגולנד בילונד (The Legoland Billund Resort) נפתח בבילונד שבדנמרק בשנת 1968, ואחריו נפתח לגולנד וינדזור בעיר וינדזור שבאנגליה בשנת 1996. פארקים נוספים מהרשת נפתחו גם בגרמניה, יפן, מלזיה, דובאי וארצות הברית (קליפורניה ופלורידה).
בנוסף, ישנם פארקים נוספים בדרום קוריאה, ניו יורק ושאנגחאי, שנמצאים כרגע בשלבי בנייה.

אטרקציות

הפארקים מיועדים למשפחות עם ילדים צעירים (בני 11 ומטה), ולמרות שבין האטרקציות ישנן מספר רכבות הרים, הן לא רבות או קיצוניות כמו אלו שבפארקים אחרים ויש דגש רב יותר על מתקנים שמתאימים לילדים צעירים. פארקי לגולנד מחולקים לאזורים שונים, שזהים בכל הפארקים של הרשת. לדוגמה, כל ששת הפארקים כוללים את "לגו מינילנד" ("Lego miniland"), דגם מיניאטורי של כפר אשר כולל ציוני דרך והתרחשויות בהתאם למדינה שבה הפארק נמצא, ועשוי כולו ממיליוני לבני לגו אמיתיות.

פארקים שנסגרו

בעבר, הוקם פארק לגולנד גרמניה, שפעל בשנים 1976-1973, והיה ממוקם בעיר סירקסדורף שבצפון גרמניה. בשנת 1976 הפארק נמכר; לגולנד סירקסדרף נקרא כעת האנסה פארק .
באדה מריאם הראשון, קיסר אתיופיה

שלטונו

בעקבות מות אמו ולאחר הכתרתו כקיסר, הוא נתן להלני אשתו השנייה של אביו ואמו החורגת את התואר האם הקיסרית ואכן היא הוכיחה את עצמה כשליטה, ההיסטוריון פאלו ב. האנז כותב שהייתה למעשה שליטה שותפה לצד הקיסר. לעומת זאת ההיסטוריון אדוורד אלאנדורף כותב שקיסר זה לא יכל להחזיק את האימפריה שבנה אביו ומחוזות הפריפריה שהיו רחוקים ממחוזות המרכז החלו להראות סימני התקוממות.

לחימות נוספות

באדה מריאם העביר את ארמונו לארץ גורגה, כך שהיה יותר קל לנהל קמפיינים צבאיים בדאווארו ובבלה. מבצעיו הצבאיים הובילו להסכם שלום עם הסולטאן של אדאל, מוחמד אבן באדלאי והשתמש בשלום הזה בגבול הדרומי להזיז את כוחותיו צפונה ולנהל מבצעים צבאיים כנגד יהודי אתיופיה שבצפון המדינה בראשותו של הגנרל מרקוס. אך אחרי מותו של סולטאן אדאל פרצה שוב מלחמה בדרום.

מותו

באדה מריאם מת באבסי ווארה גאבי ב-8 בנובמבר 1478 ונקבר בכנסיית גאורגיוס הקדוש שבמנזר אטרסנה אגזאטנה מריאם שבסאינט. קברו נהרס מאוחר יותר בעקבות הגירת האורומו הגדולה שהגיעה לאזור ב-1709 כאשר הם צרו על הכנסייה, והשליכו את ארון המתים של באדה מריאם.
המנון קובה

היסטוריה

ב-10 באוקטובר 1868 הכניעו הכוחות הקובנים את השלטונות הספרדים, החוגגים הקיפו את פיגורדו ודרשו ממנו לכתוב המנון למנגינה שזמזמו, וכך על האוכף כתב את מילות ההמנון, שהיה ארוך מן הגרסה הרשמית. 
שנתיים לאחר מכן נתפס פיגורדו בידי הספרדים והוצא להורג על ידי כיתת יורים, לפני מותו צעק: "מורייר בור לה פטריה א ויויר" (טוב למות למען המדינה), ההמנון אומץ רשמית ב-1902 ונשמר במהפכת 1959.
אלף (כתב עת)

אלף, כתב עת של תנועת "העברים הצעירים", המוכרת גם בשם "הוועד לגיבוש הנוער העברי", שזכתה לכינוי "הכנענים". כתב העת "אלף" החל את הופעתו כגיליון חד פעמי ואנונימי, בעריכתו של אהרון אמיר, שיצא לאור בסוף שנת 1948. המאמר הראשי בגיליון הראשון נכתב בידי אוריאל שלח, הוא יונתן רטוש.
בין משתתפי כתב העת נמנו, נוסף על אמיר ועל רטוש, אנשי התנועה ומקורבים אליה, כמו עדיה חורון (ע.ג. חורון), עוזי אורנן, עמוס קינן, בנימין תמוז ואחרים. כתב העת נתן ביטוי ייחודי ל"השקפתם העברית" של משתתפיו. ביניהם היו קיצוניים לדעה, מקורבי ויוצאי הלח"י, ומתונים. כתב העת עורר עליו התנגדות קשה של עיתונות תנועת העבודה וגם של העיתונות האזרחית.
אלף הופיע באורח בלתי סדיר, בין השנים 1948–1953. ומשתתפיו, אנשי רוח מוכרים בתחומים שונים, התפזרו לתחומי האקדמיה, העיתונות, המחקר, האמנות והפוליטיקה.
כילדבר הראשון

כילדבר הראשון (Childebert בערך 496 - 13 בדצמבר 558) היה אחד מארבעת בניו של כלוביס הראשון ושימש כמלך פריז מ-511 עד מותו.
עם מות אביו (27 בנובמבר 511) כילדבר הפך למלך פריז וקיבל את חלקו בממלכת הפרנקים שכלל את החלק הצפוני של עמק נהר הסום ואת חבלי הארץ שהפכו מאוחר יותר לברטאן, נורמנדי, מיין ואקיטן.
ב-523 בהשפעת קלותילדה, ארבעת בניו של כלוביס (תיאודוריך הראשון, מלך ריימס, כלודומר, מלך אורליאן, כלותאר הראשון, מלך סואסון וכילדבר הראשון, מלך פריז) התאחדו במערכה נגד זיגמונד מבורגונדיה ואחיו גונדומר ששלטו בממלכת בורגונדיה, בניו של כלוביס הביסו את הבורגונדים, גונדומר ברח, זיגמונד נלקח בשבי על ידי כלודומר שלקח אותו לאורליאן והוציא אותו להורג ב- 1 במאי 524. תיאודוריך הראשון נישא לסאוגוטה (Suavegotha) בתו של זיגמונד. אולם גונדומר, בראש צבא בורגונדי מאושש זכה חזרה בממלכתו. 
כלודומר, מלך אורליאן, שנעזר בתיאודוריך הראשון, הוביל את הצבא הפרנקי והביס את גונדומר ואת האוסטרוגותים בני בריתו בקרב וזרונטיה, אולם כלודומר, מלך אורליאן נהרג בקרב זה (21 ביוני 524). גונדומר שרד עד 534, שנה שבה נהרג ושבה המרובינגים כבשו את בורוגנדיה.
אחרי שכלודומר נהרג במערכה, כילדבר הראשון הזמין את אחיו כלותאר הראשון לפריז כדי להגיע להסכם על חלוקת נחלותיו של כלודומר. כלותאר וכילדבר רצחו שנים מילדיו של כלודומר, השלישי קיצץ את שערו הארוך שהיה סמל להיותו בן מלוכה, נמלט והצטרף למנזר. כלותאר נשא לאישה את גונדיוק, אלמנתו של כלודומר. כלותאר קיבל לידיו את הערים טור ופואטייה, ואילו כילדבר הראשון קיבל את הערים שארטר ואורליאן.
ב-531 כילדבר הראשון קיבל הודעה מאחותו קלותילדה, שנישאה לאמלריק, מלך הויזיגותים בספרד, כי בעלה נהג בה בגסות בגלל שהייתה קתולית, בניגוד לאמונה שרווחה בממלכתו שהייתה האריאניות. כילדבר פלש לספרד עם צבאו ותפס את אוצרו של אמלריק, שנמלט לברצלונה ונרצח שם.
ב-532, כילדבר הראשון לקח חלק שוב במערכה נגד ממלכת בורגונדיה והטיל מצור על העיר אוטן. ב- 534, עם חורבנה של ממלכה זו, הוא קיבל לידיו את הערים מקון, ז'נבה וליון. ב-535, כאשר ויטגס מלך האוסטרוגותים נאלץ למסור את פרובאנס לידי הפרנקים, כילדבר קיבל לידיו את הערים ארל ומארסיי. ב-536–537 כיבושה של פרובאנס הושלם על ידו בעזרת אחיו כלותאר.
ב-542 כילדבר פשט שוב על הוויזיגותים, כבש את העיר פמפלונה בעזרת אחיו כלותאר, והטיל מצור על סרגוסה, אך נאלץ לסגת. כתוצאה מפשיטה זו, כילדבר הביא אתו לפריז שריד מגלימתו של סן ונסן מסרגוסה, שלכבודו החל להקים בפריז ב- 543 את המנזר המפורסם של סן ונסן (כיום כנסיית סן ז'רמן דה פרה).
כילדבר הראשון מת בפריז ב-558 ביום שבו השלים את בנייתו של מנזר זה. היות שלא היו לו בנים, אחיו כלותאר הראשון, מלך סואסון, ירש את מקומו כמלך פריז.
צביקה אמדור

ביוגרפיה

עם גיוסו לצה"ל בשנת 1977 התנדב לסיירת שקד ועבר מסלול הכשרה כלוחם, קורס מ"כים חי"ר וקורס סיור. בהמשך השלים קורס קציני חי"ר ולחם במלחמת לבנון הראשונה. אמדור שימש במגוון תפקידי מטה ופיקוד, ובהם מפקד גדוד רותם, אותו הוביל אותו בלחימה בדרום לבנון. בהמשך שימש כמפקד חטיבה 5 ופיקד על חטיבת אפרים. בשנים 1999–2001 פיקד על מערך מגל. בשנת 2003 פרש מצה"ל ופנה לעסוק בהוראה.
איזו מדינה

איזו מדינה הוא פזמון שכתבו והלחינו יוני רועה ואלי לוזון וביצע אלי לוזון. השיר יצא לאור בשנת 1986.

רקע

השיר איזו מדינה נכתב בשנת 1984, ויצא לאור בשנת 1986. באותה תקופה האינפלציה בישראל הייתה גבוהה, ומשבר מניות הבנקים גרם לרבים להפסדים כלכליים. "איזו מדינה" נכלל בתקליטו הראשון של אלי לוזון, שנקרא באותו השם. עם יציאתו זכה השיר להשמעות רבות בתחנות הרדיו.

תוכן השיר

השיר הוא שיר מחאה העוסק בבעיות חברתיות במדינת ישראל. בבית הראשון של השיר נמתחת ביקורת כנגד הממשלה. בהמשך מובעת תלונה על יוקר המחיה, הבא לידי ביטוי באינפלציית שיא, ועל האבטלה במדינה. הדובר מתלונן כנגד תפקודם של חברי הכנסת ושרי הממשלה, ועל דבקותם בכיסא לטענתו. לבסוף מסכם הדובר שעל אף כל הביקורת על המדינה, זוהי מדינתנו.
ידע כללי

ידע כללי או ידע עולם הוא ידע המוערך מבחינה תרבותית, אשר נרכש באמצעים שונים וכולל תחומים רבים.
אחד הכלים המשמעותיים לרכישת ידע כללי הוא ההשכלה.

חשיבות ושימושים

הידע הכללי נדרש לפיתוח מיומנויות אורייניות כמו הבנת הנקרא והבעה בכתב.
יכולת היצירתיות מתבססת בין היתר על הידע הכללי. זאת משום שחשיבה מסתעפת, המאפשרת מציאת פתרונות מרובים לבעיה כלשהי, קשורה לניסיון ולידע שצבר האדם במהלך חייו.
הידע הכללי כולל מידע טריוויאלי. ידע מסוג זה מעורב במשחקים כמו ארץ עיר ושעשועוני טלוויזיה כמו מה? היכן? מתי? ופיצוחים.

היבטים קוגניטיביים

הפלסטיות של מערכת העצבים מאפשרת למערכת העצבים להתאים את פעילותה לשינויים בתנאים הסביבתיים, על סמך ניסיון קודם. זהו המנגנון המאפשר למידה ושינוי בהתנהגות בעקבות מפגשים עם הסביבה. בעקבות זאת היא מאפשרת בין היתר גם את הצבירה של הידע הכללי במהלך חיי האדם.
הידע הכללי שנרכש מאוחסן בזיכרון.
זיכרון סמנטי הוא אחד משני סוגי הזיכרון המפורש שהוא חלק מהזיכרון לטווח ארוך.
זהו זיכרון של ידע כללי ועובדות.

בדיקה ומדידה של ידע כללי

החלקים המילוליים של מבחן אינטליגנציה וכסלר לילדים ומבחן אינטליגנציה וכסלר למבוגרים בודקים בין היתר גם ידע כללי.
הידע הכללי נבדק גם במסגרת מדידה והערכה בחינוך פורמלי.
בילו מישורי

ילדות ונעורים

בילו מישורי נולד בתל אביב ב-1938 לבנימין ופנינה מישורי מבסרביה. למד בבית החינוך לילדי עובדים ובמקביל הצטרף לתנועה המאוחדת. את לימודי התיכון החל בכפר הירוק, שם נמנה עם המחזור ראשון של התלמידים. בהמשך עבר לקיבוץ חפציבה והשלים את לימודיו בבית הספר האזורי.

שירות צבאי

עם סיום לימודיו התיכוניים יצא מישורי לשנת שירות בקן בירושלים (יחד עם גרעין של התנועה המאוחדת) וב-1957 גויס לצה"ל והצטרף עם גרעינו לנח"ל. תחילה שירת בעין גב ולאחר מכן בהיאחזות הנח"ל "עין רדיאן" שהפכה באותה שנה ליישוב האזרחי יטבתה.
במהלך שירות המילואים שלו עבר מישורי קורס קצינים וב-1968 הצטרף לצבא קבע. תפקידו הראשון היה מפקד היאחזות נחל גולן וזמן קצר לאחר מכן החל לשרת בסיירת חרוב שם התקדם בתפקידיו ודרגותיו מסגן מפקד צוות עד לסגן מפקד הסיירת (בתקן סמג"ד). בתקופת שרותו בסיירת השתתף בפעילות המבצעית בארץ המרדפים בבקעת הירדן וכן בפעולת כראמה. בהמשך מונה מישורי לתפקיד מג"ד הגדוד הצפוני בבקעת הירדן עד לשיחרורו ב-1973. המשיך לשרת במילואים בתפקידי מג"ד, סמח"ט ומפקד אזור הערבה עד שיחרורו ממילואים בדרגת סא"ל.

פעילות בתנועות הנוער

ב-1961, לאחר שיחרורו משירות סדיר היה פעיל בתנועת הנוער העובד והלומד שם עסק בהדרכה ולווי גרעיני התיישבות של התנועה.
ב-1973, לאחר שיחרורו משירות קבע עבד מישורי בארגון גרעינים של תנועת בני המושבים.

ניהול חבל אילות

ב-1974 מונה מישורי לראש המועצה האזורית "חבל אילות", תפקיד בו כיהן במהלך 2 קדנציות (1974–1981 ו 1994–1999).

משפחתו

מישורי נישא לרונית אלאור ולזוג נולדו 3 ילדים. נפטר בשנת 2017 והובא לקבורה בבית הקברות של כפר שמריהו.

פרשת הרימון בכנסת

באוקטובר 1957, עם סיום שנת השירות שלו, נסע מישורי לבקר בכנסת. במהלך שהותו ביציע האורחים קם שכנו לכיסא, משה דואק, והשליך רימון יד למליאה. מישורי היה בין האנשים שרדפו אחריו ולכדו אותו. מייד לאחר האירוע נגבתה ממנו עדות ובהמשך זומן ללשכתו של דוד בן-גוריון לקבלת תעודת הוקרה.
יוחאי רודיק

הרב ד"ר יוחאי ברוך רודיק (נולד בשנת ה'תשט"ז) הוא מפמ"ר מחשבת ישראל בחינוך הדתי במשרד החינוך, מחבר ספרים וחוקר הציונות הדתית.

ביוגרפיה

נולד בשנת תשט"ז לשמעון רודיק יו"ר סייעת המערך בחיפה וממלא מקום ראש העיר חיפה.
למד בישיבת הר עציון אצל הרב יהודה עמיטל. לאחר מכן עבר לישיבת מרכז הרב ושם למד אצל הרצי"ה קוק. שירת בצה"ל בחיל שריון וקצין ביחידת חילוץ. הוסמך לרבנות.
למד באוניברסיטה העברית. את תואר הדוקטורט עשה רודיק באוניברסיטת חיפה ועבודת הדוקטורט הייתה "ישיבת מרכז הרב - התפתחותה ומגמותיה החינוכיות (תרפ"א-תשמ"ב, 1921-1982)". שימש כמנהל חינוכי של בית הרב קוק בירושלים. זכה בפרס שר החינוך ליצירה, ובפרס הציונות הדתית( הגות יהודית) על עבודתו בנושא ישיבת מרכז הרב.
משמש כיום כמפמ"ר מחשבת ישראל בחינוך הדתי. נחשב למומחה בתחום מחשבת ישראל ואף כתב על כך ספר. מרצה בנושאי חינוך ויהדות בציבור דתי וחילוני.
בעשרות השנים האחרונות חוקר את משנת הציונות הדתית, במסגרת זו פרסם ספרים על ישיבת מרכז הרב ועל שכונת קריית משה.
בנוסף פרסם ספרים שחוקרים את שורשיה האידאולוגים של תנועת גוש אמונים ואת היחס של הציונות הדתית לתוכנית ההתנתקות. 
כתב טור קבוע בירחון 'מגד ירחים' בהוצאת בית הרב קוק. בעבר פרסם מאמרים בבמות שונות כגון תחומין ובספרים הקשורים לחינוך הדתי.
בשנת 2015 קיבל ממשרד החינוך אות הצטיינות על פועלו.
נשוי לחנה ומתגורר בירושלים.
טוקסופלזמוזיס

תסמינים

כ-80% מהאנשים שנדבקים לא מפתחים תסמינים כלשהם. אחרים מפתחים תסמינים הדומים לשפעת, כגון כאבי שרירים או ראש, צמרמורת, חום, חולשה כללית, או בלוטות לימפה מוגדלות מעט.

סיכונים לבעלי מערכת חיסונית מוחלשת

אנשים אלו עלולים לסבול מפגיעות בעיניים ובמערכת העצבים או מחלות לב ונשימה.

מחקר

לעיתים מנסים להסביר שינויי התנהגות מדווחים אצל בני אדם שנדבקו בטפיל, בהשפעתו על מטבוליזם הדופמין, אך טרם הוכח קשר ברור.
ישנן ראיות לכך שזיהום בטוקסופלזמה גונדי מעכב את הדרדרות המוח בעכברים המשמשים מודל למחלת אלצהיימר.
כמו כן, בניגוד לדעה הרווחת לפיה טוקסופלזמה גונדי קשור לדיכאון, ישנן ראיות הפוכות,
מכיוון שהטפיל מעלה את רמת הדופמין במוח (דבר המקושר לשיפור במצב הרוח). עם זאת, אצל אנשים שאינם סובלים מהפרעת קשב וריכוז, רמות גבוהות של דופמין מפריעות
לתהליך ניתוק קשרים, שהמוח מבצע על מנת להיות יותר יעיל.
הטפיל לא פוגע בתאי עצב, אך ניזון מייצור החומרים בתאי התמיכה של המוח אם כשלה המערכת החיסונית.

מניעה וטיפול

ניתן להימנע מהדבקה בטפיל באמצעות שמירה על היגיינה - שימוש בכפפות או שטיפת ידיים במים וסבון לאחר מגע בצואת חתולים, באדמה בגינה, או בבשר לא מבושל; וכן אכילת ירקות ופירות שנרחצו היטב, מזון שבושל היטב ומוצרי חלב מפוסטרים.
אדם שפיתח תסמינים לאחר הדבקה בטפיל, יכול לקבל טיפול תרופתי, כגון פירימתאמין (דאראפרים, המשמשת לרוב לטיפול במלריה) בשילוב עם הקרם סולפאדיאזין (תרופה אנטי-בקטריאלית ואנטי-פטרייתית לטיפול בטפיל). התרופות מונעות את יצירת החומצה הפולית אשר חיונית להתרבות הטפיל בתאי הגוף. התרופות ניתנות למשך 3–6 שבועות.
עבור נשים שנדבקו במהלך ההריון ניתן לקבל אנטיביוטיקה מסוג ספיראמיצין (רובאמיצין), שמפחיתה את הסכנה לעובר.
פורום ניהול הידע בישראל

פורום ניהול הידע בישראל, הוא עמותה רשומה ללא מטרות רווח. העמותה נוסדה בשנת 2009.

מטרות

מטרת פורום ניהול הידע בישראל היא לשמש מקור ידע ומרכז מקצועי עבור העוסקים בניהול ידע בארגונים בישראל ולקיים רשת קשרים ענפה ופעילות מקצועית שוטפת בין כל העוסקים בתחום זה ובתחומים הקשורים לו, כדון למידה, חדשנות ועוד.
הפורום פועל לפתח ידע חדש בנושא ניהול ידע בארגונים, המבוסס על הניסיון המעשי של החברים בו ופועל לקדם את הנושא בישראל. הפורום שואף לאגד כחברים בו את כל העוסקים והמתעניינים בתחום בישראל, לפעול לקדם את ניהול הידע כמקצוע מוכר ופורמלי ולפתח קשרים מקצועיים עם ארגונים עמיתים בעולם.

היסטוריה

הפורום הוא ממשיך דרכו של פורום מנהלי הידע בארגונים בישראל, פורום אשר נוסד בינואר 2001 על ידי יגאל חמיש, באותה עת, מנהל הידע בחטיבת הנדסה ותכנון בחברת בזק. במשך קרוב לעשור שימש הפורום אכסניה לחלק גדול ממנהלי הידע בארגונים באותה תקופה. חברי הפורום נפגשו אחת למספר חודשים באחד הארגונים ולמדו על הנעשה בארגון בתחום ניהול הידע.
במאי 2009 חברו יחד 12 מחברי הפורום והחליטו למסד את פעילות הפורום ולהפוך אותו לעמותה רשומה. הפורום הרחיב את פעילותו מעבר למנהלי ידע בארגונים, ופתח את שעריו בפני כל העוסקים והמתעניינים בניהול ידע בישראל. המעבר לעמותה רשומה אפשר לגבות כספים מהחברים ולערוך כנסים שנתיים. הכנס הראשון נערך ב-22 בפברואר 2010.
הפורום מפעיל מתכונת של מפגשים תקופתיים, מפגשים פנים אל פנים ומפגשים מקוונים ברשת. הפורום פתח אתר רשת חברתית פתוח ברשת והפך לעמותה רשומה.

פעילות

הפורום מתנהל כקהילת ידע בה חברים אנשי מקצוע, יועצים, מנהלי ידע ואחרים המעוניינים לקדם את נושא ניהול הידע ואו מתעניינים בו.
בראש העמותה של פורום ניהול הידע בישראלי, פועל צוות מנהל שמתאם ומניע את פעילויות העמותה. חברי הצוות המנהל נבחרים אחת לשנה בכנס השנתי של הפורום, שמתקיים לרוב בחודש מרץ מדי שנה. בצוות המנהל יש בעלי תפקידים כמו יו"ר, גזבר, יועץ משפטי, וועדת ביקורת. יו"ר העמותה היא ד"ר מוריה לוי. בעמותה רשומים חברים אשר מחדשים את חברותם מדי שנה ומשלמים דמי חבר בסיסיים המשמשים למימון הכנס השנתי ופעילויות העמותה.
החברים הרשומים בעמותה בוחרים מדי שנה את חברי הצוות המנהל.
גזבר העמותה מגיש מדי שנה דוח כספי מפורט. חברי וועדת הביקורת מגישים דו"ח ביקורת. הדו"חות מפורסמים באתר העמותה ומוצגים לחבריה.
הפורום מקיים מספר מפגשים בשנה ובהם הרצאות ושיחות בנושאי ניהול הידע. חלק מהמפגשים הם מפגשי פנים אל פנים במתכונת מסורתית וחלק מפגשים וירטואליים ברשת ובשיחות ועידה.
הפורום פועל לשיפור ולהרחבה ולהוספת ערכים בוויקיפדיה בנושאי ניהול ידע ופועל עם האקדמיה בנושאי לימוד ומחקר. אתר האינטרנט מרכז פעילות בכעשרים קבוצות עניין. באתר סיכומים ומסמכים בעלי עניין בניהול ידע ובפעילות העמותה. האתר פתוח לכל לקריאה ולחיפוש. כל אחד גם יכול להירשם כחבר באתר כדי להשתתף בשיחות או לנהל בלוג אישי. הרשמה זו היא נפרדת מהרשמה לחברות בעמותה והיא ללא כל תשלום. באתר רשומים מעל ל-650 חברים.
מצפה הכוכבים על שם וייז

האתר

המצפה נמצא בגובה של 875 מטר מעל פני הים. מספר הלילות באפס עננות באתר הוא כ-170 לשנה. מספר הלילות השימושיים, בהם חלק מהלילה הוא ללא עננים, מגיע ל-240. העונה המיטבית, בה אין עננות למעשה, היא מיוני עד אוגוסט, כאשר הסיכוי הגבוה לעננות הוא בתקופה מינואר עד אפריל. הרוחות הן לרוב מתונות צפון-מזרחיות וצפוניות. רוחות סופה (מהירות מ-40 קמ"ש) קורות לעיתים רחוקות. מהירות הרוח יורדת לאורך הלילה. הפרשי הטמפרטורות נמוכים. הלחות היחסית גבוהה ונוטה לרדת במשך הלילה מאפריל עד אוגוסט.
יתרון חשוב של המצפה על שם וייז הוא במיקומו - קו אורך 35 מעלות מזרח בחצי הכדור הצפוני, מה שמאפשר שיתוף פעולה עם מצפים אחרים בקווי אורך אחרים למקרים של סדרות. פרויקטים כאלה חוקרים תנודות כוכבים במסגרת פרויקט "טלסקופ כדור הארץ", מודדים אירועי עידוש כבידתי, מבצעי צפייה משולבים ארץ-חלל, וכדומה.

טלסקופ 45 ס"מ

טלסקופ מתוצרת חברת סנטוריון במפתח 46 ס"מ ואורך מוקד 1.8 מטר. הטלסקופ מצויד במצלמת CCD של חברת SBIG עם 2048X4096 פיקסלים ומאפשר צילום בזווית רחבה של 80X55 דקות קשת. הטלסקופ הוא חלק מפרויקט "מגיני ארץ" המופעל על ידי אוניברסיטת תל אביב. נמצא בכיפה קטנה ליד שער המצפה ונשלט מרחוק באופן בלעדי, דרך כל מחשב המחובר לרשת האינטרנט. משמש בעיקר לתצפיות פוטומטריות של אסטרואידים, סופרנובות וגלקסיות.

WHAT – Wise Hungarian Automatic Telescope

טלסקופ אוטומטי קטן בקוטר 10 ס"מ. מצויד במצלמת CCD המחוברת לעדשת טלא-פוטו. המכשיר מצלם שדות כוכבים מספר רב של פעמים ומודד את עוצמת האור של הכוכבים כתלות בזמן. מטרתו העיקרית של המכשיר היא חיפוש ליקויים (ראה כוכבים לוקים) הנגרמים על ידי כוכבי לכת מחוץ למערכת השמש.
קליעת נצרים

קליעה היא אומנות עתיקה של יצירת חפצים בשתי וערב מחומרים קשיחים כגון קש. השימוש הנפוץ הוא ליצירת סלים ו"רהיטי קש". במקור השתמשו בחומרים טבעיים מן הצומח, אך היום משתמשים גם בחומרים פלסטיים.
אומנות יצירת רהיטים מקש קלוע ידועים כבר ממצרים העתיקה, וסלי קש נמצאו בין היתר בחפירות ארכאולוגיות בפומפיי. יש חוקרים הסבורים שציור של סל קש הוא מקור האות ט' באלפבית הפיניקי . חשיבותם של סלי הקש בימי קדם הייתה גדולה, והם שימשו לצורכי אחסון, הובלה ואף כרשתות וכמלכודות לדיג.
רהיטי קש הם קלי משקל, וזולים לייצור. כמו כן, שימש ליצירת מגנים.